Előterjesztés

a Közgyűlés részére

Tisztelt Közgyűlés!

A Fővárosi Közgyűlés 2014. június 30-i ülésén meghozta a 1149/2014.(06.30.) Főv. Kgy. határozatát, melyben arról döntött, hogy ***„****jóváhagyja, megköti a Várgondnokság Nonprofit Kft.-vel a Budavári Palota díszvilágításának üzemeltetésére vonatkozó közfeladat ellátásának átadásáról szóló megállapodást az előterjesztés 1. sz. melléklete szerinti tartalommal és felkéri a főpolgármestert annak aláírására.”* Tárgyi szerződés a Várgondnokság Nonprofit Kft. (a továbbiakban: Várgondnokság), Budapest Főváros Főpolgármesteri Hivatala (a továbbiakban: Hivatal), és a Fővárosi Önkormányzat között köttetett. (1. melléklet)

Tekintettel a Várgondnokság időközbeni feladat bővülésére – ami a Várkert Bazár felújítása okán létesült új világítási berendezések üzemeltetését jelenti –, valamint arra a tényre, hogy a Hivatal szerződő félként való szerepeltetése a továbbiakban nem indokolt, szükséges egy, a korábbi szerződést megszüntető megállapodás és egy, a Várgondnokság és a Fővárosi Önkormányzat között létrejövő, új szerződés megkötése (2. és 3. melléklet).

Az új, közfeladat ellátásának átadásáról szóló szerződésnek (a továbbiakban: Szerződés) nem tárgya a Budavári Palota területén lévő dísz- és közvilágítási berendezések áramdíja, melyet a Budapesti Dísz- és Közvilágítási Kft. közbeszerzésének keretében Budapest Főváros egész területére egyben szerez be. A Várkert Bazár területén lévő világítási berendezések áramdíja viszont a Szerződés hatálya alá tartozik, mivel a villamosenergia ellátás a Várgondnokság mért áramú hálózatán keresztül történik.

A Budavári Palota területén található 1018 darab fényforrás beépített teljesítménye 174.943 kW, míg a Várkert Bazár területén beépítésre került 1424 darab fényforrás beépített teljesítménye mindösszesen 37.381 kW, mivel az új területen energiatakarékos LED fényforrások kerültek beépítésre. Emiatt a karbantartási díj számításának az alapja nem lehet a beépített teljesítmény, mivel ez nem ösztönözné a Várgondnokságot a korábbi területükön az energiatakarékos megoldások alkalmazására, valamint a karbantartási feladat nem függ közvetlenül az alkalmazott fényforrás energetikai jellemzőitől (lásd a Szerződés 2. mellékletét).

Fentiek alapján a karbantartási díj a korábbi területen lévő egy fényforrásra eső részének alapulvételével került kiszámításra az új területre, ami a Szerződés 5. mellékletében részletezve olvasható. Az új terület világításának áramdíja pedig az új területen lévő beépített teljesítmény és az évi 4200 óra közvilágítási üzemidő szorzata alapján került kiszámításra, figyelembe véve a Várgondnokság középfeszültségen (10 kV) vásárolt villamosenergia átlagárát.

A Szerződés a közbeszerzésekről szóló 2015. évi CXLIII. törvény (a továbbiakban: Kbt.) 9. § (1) bekezdés j) pontja alapján közbeszerzési eljárás lefolytatása nélkül kerül megkötésre. A Szerződésben ennek megfelelően rögzítésre kerül, hogy mindkét szerződő fél a Kbt. 5. § (1) bekezdésében meghatározott ajánlatkérő szervezet, a Szerződés célja közfeladatok teljesítésére, illetőleg közös közérdekű célok megvalósítására irányuló együttműködés kialakítása, továbbá, hogy a Várgondnokság együttműködéssel érintett tevékenységéből származó éves nettó árbevételének kevesebb, mint 20%-a származik a nyílt piacról.

A Várgondnokság részére fizetendő éves díj 2017. évtől bruttó 33.000 ezer Ft/év. Ezt az összeget a 2016. évi költségvetési előirányzat a „822701 Közvilágítás” címkódon már tartalmazta, de jelen szerződés megkötésének hiányában csak a Budavári Palota területére eső 12.485 ezer Ft kerül kifizetésre.

Ahhoz, hogy a Várkert Bazár világításának üzemeltetési költségét utalni lehessen a Várgondnokság részére szükséges a jelenlegi szerződés megszüntetése és a Várkert Bazár területére vonatkozó kiegészítéssel új szerződés megkötése. A Várkert Bazár díszvilágítására a Fővárosi Önkormányzat Budapest főváros díszvilágításáról szóló 67/2012. (IX.28.) Főv. Kgy. rendelet mellékletének 1.29. pontjában vállalt kötelezettséget.

Kérem a Tisztelt Közgyűlést az előterjesztés megtárgyalására, és a határozati javaslatok szerinti döntések meghozatalára.

Határozati javaslat

A Fővárosi Közgyűlés úgy dönt, hogy:

egyetért a Várgondnokság Közhasznú Nonprofit Kft.-vel kötött jelenleg hatályos szerződés felbontásával és új Díszvilágítási Közfeladat Teljesítésében való Együttműködésről szóló megállapodás megkötésével.

kötelezettséget vállal arra, hogy a mindenkori költségvetésében a Budavári Palota és a Várkert Bazár világításához szükséges fedezetet biztosítja.

határidő: a mindenkori éves költségvetés elfogadása.

felelős: főpolgármester:

jóváhagyja és megköti a Várgondnokság Közhasznú Nonprofit Kft.-vel, valamint Budapest Főváros Főpolgármesteri Hivatalával a „Megállapodás a közfeladat ellátásának átadásáról szóló megállapodás közös megegyezéssel történő megszüntetéséről” tárgyú szerződést jelen előterjesztés 2. melléklete szerinti tartalommal, és felkéri a főpolgármestert annak aláírására.

határidő: független árelemzői szakértői vélemény beérkezését követően, de legkésőbb 2016. december 31.

felelős: főpolgármester

jóváhagyja és megköti a Várgondnokság Közhasznú Nonprofit Kft.-vel a Budavári Palota és a Várkert Bazár dísz- és közvilágításának üzemeltetésére vonatkozó Díszvilágítási Közfeladat Teljesítésében való Együttműködésről szóló megállapodást jelen előterjesztés 3. melléklete szerinti tartalommal, és felkéri a főpolgármestert annak aláírására.

határidő: független árelemzői szakértői vélemény beérkezését követően, de legkésőbb 2016. december 31.

felelős: főpolgármester

**Határozathozatal módja: a 2-es határozati pont esetében minősített, az 1, 3, 4. határozati pont esetében egyszerű szavazattöbbség szükséges.**

Budapest, 2016.

|  |
| --- |
|  |
| Szeneczey Balázs dr.  főpolgármester-helyettes |
| Láttam: |
| Sárádi Kálmánné dr.  főjegyző |

Mellékletek:

1. A Várgondnoksággal kötött jelenleg hatályos „Megállapodás Közfeladat Átadásáról”

2. Megállapodás a közfeladat ellátásának átadásáról szóló megállapodás közös megegyezéssel történő megszüntetéséről” tárgyú szerződést

3. Várgondnokság Közhasznú Nonprofit Kft.-vel kötendő Díszvilágítási Közfeladat Teljesítésében való Együttműködésről szóló megállapodás